VIKER IKKE: Tom Tvedt står på at bare bilag etter juni 2015 skal offentliggjøres. Han fortalte i dag hva styret i Norges Idrettsforbund har kommet fram til. Foto: Øystein Hernes

Tom Tvedt etter styremøtet: Vil ikke vise fram bilag fra før sommeren 2015

FØRDE/OSLO (VG) Tom Tvedt og styret i Norges Idrettsforbund presenterte i dag sitt nyeste vedtak om åpenhet. De har har ingen planer om å offentliggjøre bilag fra før juni 2015.

Oppdatert 15. april 2016

Artikkelen er over fire år gammel

Det var da Tom Tvedt ble valgt til idrettspresident, og det nye idrettsstyret ble valgt.

– Vi vil innføre fullt innsyn fra 1. januar 2017. For idrettsstyret og generalsekretæren skal det gjøres så snart som mulig – men det skal gjelde inneværende tingperiode, altså fra juni 2015, sa Tom Tvedt på en pressekonferanse i Førde fredag rundt klokken 12.20.

VG-sportens nyhetsleder: Nå har du to valg, Tvedt

Pressekonferansen kom i bakkant av et to dager langt styremøte i NIF.

– Dette styret er klart på at vår vakt startet i juni 2015. Streken settes da vi tiltrådte.

– Vi har diskutert dette lenge. Jeg tror jeg skal være så tydelig at dette har vært krevende for styret, sa Tvedt på VGs spørsmål.

Vedtaket fredag kommer i kjølvannet av kulturminister Linda Hofstad Hellelands (H) krav til Norges Idrettsforbund (NIF) tirsdag denne uken. Hun har pålegger NIF å offentliggjøre enkeltbilag etter nyttår, dersom offentligheten ber om det.

Avviser nylig First House-bruk

– Dette er vanskelig farvann, for å si det rett ut, sa idrettspresident.

– Betyr dette at dere ikke vil gi ut noe om utgiftene rundt Sotsji-OL?

– Det er rapportert til vår organisasjon tidligere, og det ble avsluttet i juni 2015.

– Hva med Norway House i Sotsji?

– Vi setter strek fra juni 2015.

Tom Tvedt avviste også at NIF har brukt First House (medierådgivingsbyrå) den siste tiden.

– Vi har gjort dette helt alene, sa idrettspresidenten i Førde fredag.

Artikkelen fortsetter under bildet.

STYREMØTE: Norges Idrettsforbund holder info for media etter sitt styremøte. Stående Tom Tvedt (t.h.) og generalsekretær Inge Andersen (i døråpningen). Ellers fra v.: Guri Ramtoft, Martin Hafsahl, Vibecke Sørensen, Marit Roland Udnæs og helt til høyre Oddvar Jensen. Foto: Øystein Hernes

Derfor satte de strek

Tvedt svarte også et klart «ja» på om han trodde han hadde tillit i norsk idrett.

Åpenhetsvedtaket er blitt diskutert og jobbet frem de to siste dagene på Scandic Sunnfjord Hotel & Spa i Førde. Bakgrunnen for at idrettstyremøtet avholdes her, er det pågående europamesterskapet i vektløfting i byen.

Så du denne? Drøfter Kjetil Siems reiseregninger på nytt

Idrettspresidenten sa at økonomien i forrige tingperiode ble behandlet på tinget i 2015, og at det derfor ikke var naturlig å ha en tilbakevirkende kraft til forrige tingperiode.

– Derfor har vi satt denne streken, og det står vi på.

– Målet er at norsk idrett skal fortsette den utviklingen den har. Norsk idrett er bygd opp over årtier. Børre Rognlien, Tove Paule... Du kan gå tilbake. Dette er bygd opp av idrettsstyrer, kretsstyrer, særforbund. Vi skal gjøre dette enda bedre, med de utfordringene og truslene som ligger der fremme.

Artikkelen fortsetter under bildet.

RUTINERTE KARER: Generalsekretær Inge Andersen (t.v.) i Norges Idrettsforbund og IOC-representant Gerhard Heiberg etter styremøtets første dag. Foto: Øystein Hernes VG

Har gitt ut noen reiseregninger

Tom Tvedt hentet seg en kopp med varm drikke og slo av en prat med VG da han ankom styremøtets andre dag litt før klokken 09.00 fredag morgen. Generalsekretær Inge Andersen var litt på etterskudd og hastet inn til møtet noen minutter etter oppsatt tid.

Mandag la Tvedt og Andersen frem sine reiseregninger fra juni til desember 2015. Tvedt ble valgt til idrettspresident i juni, men NIF har valgt å holde tilbake Andersens reiseregninger fra tiden før Tvedt ble president sommeren 2015. Idrettsforbundet vil blant ikke oppgi summene lederne deres brukte i Sotsji-OL i 2014.

MORGENKAFFE: Tom Tvedt ankommer møtet med idrettsstyret og henter seg en kopp kaffe rett før klokken 09.00 fredag morgen. Foto: Øystein Hernes VG

Publisert: 15.04.16 kl. 12:27 Oppdatert: 15.04.16 kl. 14:40

Les også

Mer om Idrettspolitikk